LIETUVOS RESPUBLIKOS

BUHALTERINĖS APSKAITOS PAGRINDŲ ĮSTATYMO 1, 2, 9, 10, 16, 17, 21 STRAIPSNIŲ PAPILDYMO IR PAKEITIMO

Į S T A T Y M A S

1998 m. liepos 2 d. Nr. VIII-842

Vilnius

(Žin., 1992, Nr. 20-588; 1995, Nr. 83-1882;

1996, Nr. 18-463, Nr. 64-1509; 1997, Nr. 64-1509)

1 straipsnis. 1 straipsnio 1 dalies papildymas

1 straipsnio 1 dalyje po žodžių „(toliau – įmonių)“ įrašyti žodžius „viešųjų įstaigų“, po žodžio „junginių“ įrašyti žodžius „advokatų biurų (kontorų)“, po žodžio „biudžeto“ įrašyti žodžius „(toliau – organizacijų)“ ir šią dalį išdėstyti taip:

„Šiame įstatyme nustatyta privaloma individualių (personalinių) įmonių, tikrųjų ūkinių bendrijų, komanditinių (pasitikėjimo) ūkinių bendrijų, akcinių, uždarųjų akcinių, kooperatinių, žemės ūkio ir investicinių bendrovių, valstybės ir savivaldybės įmonių (toliau – įmonių), viešųjų įstaigų, visuomeninių organizacijų bei visų tipų įmonių ir organizacijų junginių, advokatų biurų (kontorų), taip pat įstaigų ir organizacijų, išlaikomų iš biudžeto (toliau – organizacijų), finansinės apskaitos tvarka.“

2 straipsnis. 2 straipsnio pakeitimas

2 straipsnyje vietoj žodžių „1 straipsnyje išvardintų ūkininkavimo subjektų“ įrašyti žodžius „įmonių ir organizacijų“ ir šį straipsnį išdėstyti taip:

„2 straipsnis. Įstatymo paskirtis

Buhalterinės apskaitos pagrindų įstatymas reglamentuoja įmonių ir organizacijų turto, nuosavybės, ūkinių procesų ir veiklos rezultatų bendruosius apskaitos principus (įmonės besitęsiančios veiklos, apskaitos pastovumo, pajamų ir sąnaudų kaupimo). Buhalterinė apskaita turi būti organizuota taip, kad būtų teikiama laiku ir tiksli informacija mokesčius skaičiuojančioms tarnyboms, valstybinei statistikai, savininkams, kreditoriams, komercinės veiklos partneriams ir garantuojamas ūkiniams komerciniams sandoriams informacinis pagrindas.“

3 straipsnis. 9 straipsnio papildymas

1. 9 straipsnį papildyti nauja 2 dalimi:

„Duomenys apie ūkines operacijas turi būti įrašyti į įmonės pasirinktus apskaitos registrus ne vėliau kaip per 30 dienų, pasibaigus kalendoriniam mėnesiui, išskyrus dokumentų pagal nuolatinių ir ilgalaikių paslaugų sutartis (energijos, dujų, ryšių, nuomos ir kitų pagal sutartis) duomenis.“

2. Buvusią 2 dalį laikyti 3 dalimi.

4 straipsnis. 10 straipsnio 1 ir 2 dalių pakeitimas

1. Papildyti 10 straipsnio 1 dalį nauju sakiniu ir ją išdėstyti taip:

„Apskaitos dokumentuose privaloma fiksuoti įvykusias ūkines operacijas. Dokumentai surašomi ūkinės operacijos metu arba tuoj pat jai pasibaigus. Nuolatinių ir ilgalaikių paslaugų ūkinių operacijų (energijos, dujų, ryšių, nuomos ir kitų pagal sutartis) apskaitos dokumentai už praėjusį laikotarpį, ne ilgesnį negu vienas mėnuo, surašomi ir pateikiami (išsiunčiami) paslaugos gavėjui ne vėliau kaip iki kito mėnesio 10 dienos.“

2. 2 dalyje po žodžio „kvitus“ įrašyti žodžius „bei dokumentus, išrašytus už telekomunikacijų paslaugų teikimą masiniams vartotojams“, išbraukti žodžius „įstaigos ar organizacijos, nurodytos šio įstatymo 1 straipsnyje“ ir šią dalį išdėstyti taip:

„Apskaitos dokumentų (išskyrus kasos aparatų išduodamus kvitus bei dokumentus, išrašytus už telekomunikacijų paslaugų teikimą masiniams vartotojams) privalomi rekvizitai: įmonės ar organizacijos, surašiusios apskaitos dokumentą, pavadinimas, apskaitos dokumento pavadinimas, jo surašymo data, ūkinės operacijos turinys, ūkinės operacijos matavimo rodikliai, ūkinės operacijos rezultato kiekinė ir piniginė išraiška, asmenų, atlikusių ūkinę operaciją ir atsakingų už jos atlikimą bei teisingą įforminimą, pareigos, vardai, pavardės, parašai. Fizinio asmens išrašomame apskaitos dokumente papildomai yra nurodoma fizinio asmens vardas, pavardė, asmens kodas, paso numeris ir gyvenamoji vieta.“

5 straipsnis. 16 straipsnio 1 dalies pakeitimas

Pakeisti 16 straipsnio 1 dalį ir ją išdėstyti taip:

„Įmonės ar organizacijos ilgalaikis turtas apskaitoje įkainojamas ir rodomas įsigijimo arba perkainota (iš naujo įvertina) verte Vyriausybės nustatyta tvarka, balanse – likutine verte (įsigijimo arba perkainotos vertės ir nusidėvėjimo skirtumas).“

6 straipsnis. 17 straipsnio papildymas

17 straipsnį papildyti žodžiais „ar jos įgaliota institucija“ ir šį straipsnį išdėstyti taip:

„17 straipsnis. Inventorizacija

Inventorizacijos tvarką nustato Lietuvos Respublikos Vyriausybė arba jos įgaliota institucija.“

7 straipsnis. 21 straipsnio 2 dalies pakeitimas

Pakeisti 21 straipsnio 2 dalį ir ją išdėstyti taip:

„Teisėsaugos, finansų ir kontrolės organai paimti apskaitos dokumentus gali tik dalyvaujant įmonės ar organizacijos, padalinio vadovui (savininkui) arba buhalteriui. Apskaitos dokumentus paimantys pareigūnai surašo dokumentų paėmimo aktą (protokolą) ir palieka tų apskaitos dokumentų kopijas. Jeigu nėra galimybės palikti kopijų, protokole surašomi visi paimtojo apskaitos dokumento rekvizitai.“

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

______________